送客渚宫歸至學舍覽君佩獨登城樓詩次韻奉和
作者：劉摰
朝代：宋

paragraphs: 淵明田蕪猶未歸，胡爲簿領甘沈迷。
樂時選勝豈無意，政值一春風雨淒。
但宜夜几守黄卷，酸寒擁鼻燈火低。
盛陽充發破陰沴，幾日天氣回慘悽。
朝來送客過楚渚，平湖綠淨凝玻瓈。
乍驚物象豁塵眼，亦有亭榭堪攀躋。
草光浮浮古岸北，花氣靄靄層臺西。
杯盤共坐蔭清樾，歌笑起行循大堤。
鳧雛鷺子漾淺曲，絕勝乳燕巢深閨。
幽尋踽踽不自覺，城陰步滑猶春泥。
心閑漫隨流水遠，境靜卻憎幽鳥啼。
何時短艇弄明月，安得巨筆凌長霓。
歸來學舍坐搔首，外物何足干天倪。
闊疏但愧事業淺，剛褊分與時俗暌。
如君年少喜學問，青雲萬里端可梯。
城頭新篇真自得，豈假朋友相招攜。
我亦林泉偶尋勝，因君成詠初無題。
登高能賦子之職，敢以城闕譏挑兮。